Ek glo dat ek geroep is om 'n Afrikaansjuffrou te wees. Ek spesialiseer juis in Afrikaans EAT. Dis omtrent my obsessie.
Juffrou Marelize Swanepoel (www.swanies.co.za) is 'n gratis aanlynbron waar onderwysers en leerders toegang het tot verskeie hulpbronne. Ek besef dat ek maklik geld kan maak uit hierdie webwerf, maar dis die laaste ding wat ek wil doen.
Daar is 'n ongelooflike tekort aan hulpbronne vir EAT-onderwysers. Dit wat wel beskikbaar is, kom teen ’n minimale koste. Die probleem is dat slegs ’n handjievol oor die fondse beskik om toegang tot hierdie hulpbronne te kry. Daarom is my hulp beskikbaar aan enige persoon wat my webwerf besoek. Voor die bestaan van hierdie webwerf het ek hulpbronne gedeel via ’n wiziq-blad.
Dis moeilik om die gevoel te beskryf wanneer my Engelse kinders aankondig dat Afrikaans hul gunsteling vak is. Ek dink ek is een van min onderwysers wat opgewonde raak rondom eksamens. Ek kan nie wag dat my kinders moet skryf sodat ek dit kan nasien nie. Ek raak lief vir hierdie kinders en deur my entoesiasme en kreatiwiteit raak my kinders lief vir Afrikaans.